Mazurek, Milan, poslanec NR SR (2022-10-18):
Stojím tu dnes preto a vystupujem preto, aby som v prvom rade povedal, že tak ako každý príčetný človek odsudzujem krvilačné besnenie, ktoré sa udialo tu v Bratislave. Som tu preto, aby som povedal, že mi je ľúto dvoch nevinných obetí človeka, ktorý sa pomiatol a nechal sa zmagoriť nejakými americkými severmi, webmi alebo niečím podobným. Ale stojím tu aj preto, aby som odsúdil vás navrhovateľov, pokrytcov, liberálne médiá, politikov, ktorí na túto tému, na túto tragickú udalosť nasadli ako na koňa a vydali sa do križiackej výpravy proti všetkým tradičným racionálnym a normálnym hodnotám. Tá nenávisť, tie orgie pokrytectva, to, čo ste rozbehli v dnešných uliciach, médiách a to, čo zažívajú ľudia na Slovensku, je skrátka nechutná. A nechutná o to viac, že zneužívate tragédiu ľudí, ktorým by sa toto možno ani nepáčilo. Je to nechutné o to viac, že bežní ľudia sú vystavovaní nenávisti, sú vystavovaní údajnej zodpovednosti za niečo, s čím nemajú nič spoločné, a že vy si na tomto celom budujete, ako tu bolo povedané pánom Čekovským, lacné politické body, lebo toto je to uznesenie, súhrn lacných politických bodov. Chcem tu povedať a zastať sa na tomto mieste všetkých normálnych konzervatívnych občanov Slovenskej republiky, ktorí sa dnes cítia dotknutí tým, čo sa dnes deje v uliciach, tým videom, ktoré som napríklad videl, kde mladý chlapec na Námestí SNP dnes v Bratislave alebo včera, všetkým politikom v parlamente, ktorí zastupujú konzervatívne hodnoty, nadával do sku... niečo. Povedal, že my sme zodpovední za to, čo sa udialo, povedal, že len kvôli našej politickej agende sa udialo to, čo udialo. A všetky takéto lži, ktoré púšťate do verejnosti, len rozdeľujú spoločnosť spôsobom, ktorý nemá precedens. Vy všetci viete, že každú jednu sekundu, kedy obviníte konzervatívnych politikov na Slovensku, katolícku cirkev, ľudsko-právne organizácie s konzervatívnymi hodnotami z toho, čo sa udialo na Zámockej ulici, tak špinavo klamete a zneužívate situáciu. Pretože každý jeden, opakujem, každý jeden príčetný človek toto odsúdil a odsúdil myšlienky a ideologické pohnútky človeka, ktorý sa potratil od zdravého rozumu a spáchal ten odporný čin. Vy viete veľmi dobre a vydal to aj dnes Denník N, že celý ten jeho pseudo manifest, tá znôška nezmyslov, ktoré vydal, ani len nespomína slovenskú politiku, všetky zdroje toho útočníka pochádzali zo Spojených štátov amerických. Čítal nejaké americké videá, čítal alebo sledoval americké videá, radikalizoval sa vraj pri hraní nejakých hier a komunikácií s americkými neonacistami. Slovenskú politiku vôbec nesledoval. Keby tu na tomto mieste stál ktokoľvek a od rána do večera vyzýval k lynču nejakých LGBTI ľudí, ani tak by to zrejme naňho nemalo žiadny dojem, pretože tento človek vôbec slovenskú politiku nesledoval. (Reakcie z pléna.) Čo ste ale urobili vy, pán Zajačik, ukľudnite sa, lomcujú s vami emócie ešte viac možno ako s niektorými bláznami, ktorí tu budú možno ešte po mne vystupovať. Čo ste spravili vy, prišli ste, zobrali ste tú tragédiu, uchopili ju tým najúbohejším spôsobom v sekunde, presne ako to bolo pri vražde Kuciaka, ste našli vinníkov, ktorí vychádzali z vašej hlavy, z vašich politických pohnútok a z aktuálnej potreby v politickom zápase a začali ste na ich kydať špinu. Čo majú znamenať tie televízne debaty, kde dávate výroky, 10-15 rokov staré výroky politikov a spájate to s tým, čo sa udialo. Čo má spoločné, ak ja napríklad poviem, že nechcem, aby môjmu synovi v škôlke o dva roky, tak ako to sa deje vo Veľkej Británii či Francúzsku, hovorili, že je normálne, ak si bude chcieť zmeniť pohlavie s tým, čo sa udialo na Zámockej ulici. Ja sa pýtam, čo má spoločné moje presvedčenie o tom, že existujú len dve pohlavia s tým, že niekto číta nejaké americké neonacistické weby a zabije potom ľudí. Nič to s tým nemá spoločné. Jediné, k čomu tu dospievame, je k tomu, že vy sa neštítite absolútne nijakého pokryteckého klamstva, nijakého svinstva na to, aby ste zneužili tragédiu voči ľuďom, ktorí odsudzujú to, čo ste napísali do toho vášho uznesenia, je z vašej strany tým najveľkolepejším pokrytectvom, s ktorým ste dnes vôbec do Národnej rady moli prísť. Vy píšete, že Národná rada má vysloviť závažné znepokojenie nad akýmikoľvek pokusmi obmedzovať práva a slobody menšín a komunít žijúcich na Slovensku. Kto tu dva a pol roka intenzívne obmedzoval ľudské práva? Kto tu vyzýval na nenávisť? Kto z vás šíril kampaň Vakcína je sloboda, ktorá bola podlou lžou? Nedávno zástupkyňa Pfizeru na vypočutí pred Európskym parlamentom povedala, že neexistovali štúdie dokazujúce, že vakcína znižuje riziko alebo prenos ochorenia medzi ľuďmi. Celé vaše opatrenia, pri ktorých ste z ľudí, ktorí sa nechceli dať zaočkovať vecou, ktorej neverili, ktorí nechceli akceptovať nezvratný lekársky zákrok, urobili podľudí, menejcenných ľudí, vzali ste im ľudské práva a celú nenávisť spoločnosti ste upriamili priamo na nich, rozbili ste rodiny, rozbili ste manželstvá, rozbili ste priateľské vzťahy, bola postavená na lži a vy idete písať o tom, že by niekto nemal šíriť nenávisť. Vy ste tí najväčší šíritelia nenávisti, ktorí tu dva a pol roka intenzívne šíril nenávisť. Hovoríte o tom, že nikto by nemal upierať práva menšín? Kto alebo koho opatrenia zabili malého chlapca v Jarovniciach? Vaše opatrenia. Malý chlapec so svojou mamou v Jarovniciach mal asi astmatický záchvat, chcel ísť k lekárke a čo mu lekárka povedala? Nevyšetrím vás, nie ste zaočkovaná, choďte preč. Malý chlapec na druhý deň zomrel. Bol to chlapec z osady v Jarovniciach, príslušník menšiny. Vaše opatrenie ho zabilo. A ja som tu bol ten, ktorý v minulosti tesne predtým mesiace hovoril o tom, že takéto opatrenia sa zahrávajú s prežitím ľudí. Zahrávate sa so smrťou, zahrávate sa s životom. Odopierať dostupnosť lekárskej starostlivosti malým deťom, tým, ktorí nemôžu za to, akí ste, môžu viesť k smrti a to sa vám podarilo. (Potlesk.) Mali ste to uznesenie, kde ste odsúdili samých seba, že ste prijali opatrenie, ktoré umožnilo lekárke odmietnuť vyšetriť malého chlapca, ktorý kvôli vám umrel? Nie. Viete, celé toto vaše uznesenie a môžete tu krútiť hlavami, ste zodpovední, každý z vás, ktorý hlasoval za tieto opatrenia, môžete krútiť hlavou, pani Zemanová, vy ste hlasovali za opatrenia, ktoré umožnili lekárke nevyšetriť malého chlapca, ktorý zomrel. (Reakcia z pléna.) Trepem? Pani Kozelová, trepem? Ako to bolo teda? Povedzte mi, povedzte to celému plénu. Na základe čoho zomrel chlapec? Na základe čoho mu nedali zdravotné vyšetrenie? (Výkriky z pléna.) Áno, téma je... (Prerušenie vystúpenia predsedajúcim.)